Vyf vas ná moord op prins Lethukuthula Zulu | Netwerk24
Vyf vas ná moord op prins Lethukuthula Zulu
Vier vroue en 'n man is Vrydagaand in hegtenis geneem in verband met die moord op prins Lethukuthula Zulu.
Hulle verskyn Maandag op aanklagte van moord en diefstal in die landdroshof in Randburg.
Zulu (50) se lyk is op 6 November deur veiligheidswagte in sy huis in die Graceland-kompleks in Northwold, Johannesburg, gekry. Hy was die oudste seun van Goodwill Zwelithini, koning van die Zoeloe-nasie.
Brig. Mathapelo Peters, Gautengse polisiewoordvoerder, het Sondag in 'n verklaring gesê die vroue is van 27 tot 42 jaar oud. 'n 32-jarige man is ook aangekeer.
Prins Lethukuthula Zulu Foto: Argief
"Kritieke bewyse wat maklik oorgesien kon word, is deur die polisie se forensiese span op die misdaadtoneel gevind. Hulle het die bewyse verwerk en die ondersoekspan bygestaan om 'n moontlike skakel met die verdagtes te vind."
Volgens Peters is verskeie middels tydens die inhegtenisneming by een van die verdagtes gevind. Dié middels is gekonfiskeer en die moontlikheid word ondersoek dat Zulu en 'n sakevennoot bedwelm is voordat kontant en ander waardevolle items by hulle gesteel is.
News24 het vroeër berig dié vennoot het in 'n ander vertrek in die huis geslaap toe die veiligheidswagte daar aangekom het.
"Verskeie ander items, wat vermoedelik gesteel is, is in die verdagtes se huise gekonfiskeer," sê Peters.